SKRIFTLIG FORESPØRGSEL E-0034/02

af Armando Cossutta (GUE/NGL) til Kommissionen

(23. januar 2002)

Om: Nedskæringer i den finansielle støtte til olieholdige frø

Den europæiske kommissær for landbrug og fiskeri, Franz Fischler, har for nylig meddelt, at støtten til olieholdige frø fra og med 2002 som planlagt i reformen af den fælles landbrugspolitik vil komme til at svare til støtten til korn, hvilket indebærer en nedskæring på 40 % i støtten til raps-, sojabønne- og solsikkefrø.

I Italien vil en sådan nedskæring i fællesskabsstøtten medføre en nedgang på mellem 30 og 60 % i dyrkningen af olieholdige frø med risiko for en gradvis afskaffelse af en fremgangsmåde i landbruget, som er til fordel for miljøet (nemlig vekseldrift). Det skal desuden understreges, at denne nedskæring sker på et uheldigt tidspunkt, idet forbudet mod kød- og benmel har skabt stor efterspørgsel efter vegetabilske proteiner fra opdrætternes side. Dette kan derfor medføre øget import fra tredjelande af disse foderstoffer, der let kan risikere at stamme fra genmodificerede dyrkninger.

1. Er Kommissionen på denne baggrund enig i, at der er betydelig risiko for, at kød- og benmel erstattes af genmodificerede produkter med uvis oprindelse?

2. Har Kommissionen nogen forestillinger om de store økonomiske tab, som denne nedskæring i støtten vil medføre for de italienske, portugisiske, spanske og franske landbrugere?

3. Mener Kommissionen ikke, at disse økonomiske foranstaltninger vil bremse produktionen af kvalitetsprodukter?

4. Er Kommissionen klar over, at en manglende dyrkning af olie- og proteinholdige frø vil medføre øget produktion af korn, således at de tildelte kvoter overskrides?

Svar afgivet på Kommissionens vegne af Franz Fischler

(14. februar 2002)

1. Efter anmodning fra Rådet foretog Kommissionen i marts 2001 en analyse af udbuddet af og efterspørgslen efter proteinrige planter i EU på baggrund af BSE-krisen(1).

Den konstaterede i sine konklusioner, at der ikke er større problemer forbundet med at erstatte animalske proteiner med vegetabilske proteiner. Sojakager er i den henseende den bedste kilde til vegetabilske proteiner. Importen af de nødvendige ekstra mængder sojakager foregår under overholdelse af de gældende forskrifter i Fællesskabet og internationalt. De pågældende sorter af genmodificeret soja er faktisk tilladte i henhold til Rådets direktiv 90/220/EØF af 23. april 1990 om udsætning i miljøet af genetisk modificerede organismer(2).

2. og 3. Beslutningen om fra produktionsåret 2001/2002 at bringe støtten til oliefrø på linje med støtten til korn (63 EUR/t) blev vedtaget i 1999 på Det Europæiske Råds møde i Berlin. Den er et af hovedelementerne i agenda 2000-reformen med henblik på en øget markedsorientering.

Tilpasningen af støtten gør desuden landbrugerne fri af de begrænsninger, der er fastsat ved Blair House-aftalen med hensyn til det maksimumsareal, for hvilket der kan ydes specifik støtte til oliefrø.

Tilpasningen af støtten til oliefrø, så den svarer til støtten til korn, ændrer på ingen måde de kvalitetskriterier, som landbrugerne skal overholde for at være berettigede til EF-arealstøtten. Hvad specielt angår oliefrø, ydes der kun støtte på den betingelse, at det drejer sig om sorter med ringe indhold af glucosinat og erucasyre.

4. En eventuel erstatning af olieholdige afgrøder med korn ville ikke få nogen indflydelse på beregningen af overskridelsen af basisarealet. Denne beregning foretages på grundlag af samtlige markafgrøder, hvortil der ydes arealstøtte, dvs. korn, olieholdige frø, proteinholdige frø, hør og hamp og arealer, der er taget ud af produktion ved jordudtagning.

(1) KOM(2001) 148/endelig/2.

(2) EFT L 117 af 8.5.1990.